Fopoproep-verpleegster het haar gehangDie verpleegster wat ‘n fopoproep deurgeskakel het van radio-omroepers wat wou uitvind hoe dit met die swanger hertogin van Cambridge gaan, het haarself glo gehang. Jacintha Saldanha (46) is drie dae na die fopoproep in haar woonkwartiere by die King Edward VII-hospitaal aangetref waar sy haarself glo met ŉ serp aan ‘n kas opgehang het. Saldanha het glo ook beserings aan haar polse gehad. Daar is twee briewe op die toneel gevind. Die ondersoek na haar dood duur voort. Aanbieders van Sydney se 2DayFM-radiostasie het ŉ fopoproep na die King Edward VII-hospitaal gemaak en voorgegee hulle is koningin Elizabeth II en prins Charles. Saldanha het hulle glo deurgeskakel waarna ŉ ander verpleegster inligting verskaf het oor Kate se toestand. Kate is in die hospitaal behandel vir ‘n erge vorm van oggendnaarheid. Die omroepers het vroeër om verskoning gevra vir die voorval. Die program is gekanselleer en hulle is geskors. Intussen word daar berig dat die twee omroepers doodsdreigemente ontvang.